Kristian Jensen (V), 2003-05-23:
Lige for at rydde det sidste af vejen: Jeg startede ikke med at snakke om tryllekunstnere og med at sige, at andre kunne lave noget andet; det var hr. Villy Søvndal, der startede den debat og den tone i salen her i dag.
Og hvis hr. Villy Søvndal ikke kan holde til at få igen med samme mønt, så vil jeg bede hr. Villy Søvndal om at undlade at starte den slags polemik.
Til fru Marianne Jelved: Jeg sagde i min indledning, at vi laver kommuneaftaler for en gennemsnitlig kommune, og da det er en gennemsnitlig aftale, ja, så vil der være kommuner, der ligger over, og kommuner, der ligger under.
Der var min baggrund også en erkendelse af, at det ikke er alle kommuner, der vil opleve præcis den samme vækst, og jeg vil ikke afvise, at der også kan være kommuner, der i 2004 vil opleve, at der kan være områder, der udvikler sig så ugunstigt, at de vil opleve en negativ vækst. Men der er bare det at sige, at hvis vi skal væk fra den måde, man laver aftaler på, nemlig den kollektive aftale, og gå ind og justere på den enkelte kommune for at undgå dette, så er vi ude i noget, som jeg føler vil være meget uoverskueligt og i hvert fald vil være et brud på den tradition, der har været i mange år, og jeg mener ikke, det er nogen klog vej at få.
Det er derfor, vi laver en gennemsnitlig betragtning, og det er den gennemsnitlige betragtning, vi er nødt til at diskutere ud fra, når vi skal diskutere herinde i Folketinget.
Jeg må bare sige, at det skattestop, regeringen gennemførte, da den kom til, ikke tager mere end det råderum, der var til stede til skattelettelser i den daværende SR-regerings 2010-plan.
Jeg vil bare sige, at det er helt rigtigt, at hvis vi skal nå 2010-målsætningen, så skal vi have en højere beskæftigelse og en lavere ledighed.
Heldigvis kan vi også se, at de økonomiske vismænd i går fremlagde en rapport, der spåede, at udviklingen, hvor ledigheden stiger, som den gør i øjeblikket, heldigvis knækker til næste år.
Hvad har regeringen så gjort?
Ja, sammen med den tidligere regering har der bl.a. været reformer, førtidspensionsreformen m.v., og den aftale om »Flere i arbejde«, der er blevet gennemført, og som lægger op til, at 30.000 flere kommer i arbejde, og med den skattelettelse, der gennemføres nu med Dansk Folkeparti og regeringspartierne, lægges der op til, at der kommer 10.000 flere i beskæftigelse, flere, fordi der er nogle, der ønsker at arbejde mere, og flere, fordi der er nogle, der får en større gulerod, altså en større økonomisk gevinst ved at gå fra passiv forsørgelse til aktiv selvforsørgelse.
Det er 40.000 ud af de 85.000, vi skal nå inden 2010.
Det er rigtigt, at der er store udfordringer i det område, men vi skal nok nå det, og vi er godt på vej.
Til fru Sandy Brinck vil jeg bare sige, at jeg ville ønske, at fru Sandy Brinck eller en anden fra Socialdemokratiet snart ville komme frem med et tal på: Hvad er vækst nok for Socialdemokratiet? Vi har forsøgt igen og igen, vi har forsøgt at få svaret af hr. Ole Stavad tidligere i dag: Hvad er vækst nok for Socialdemokratiet?
Men Socialdemokratiet bliver ved med at komme
tilbage med at sige, at der ikke er vækst nok i regeringens rammer
Nu håber jeg, at Socialdemokratiet ikke bliver ved med at lege struds og stikke hovedet i busken og i sandet, men vil komme frem i dag og sige: Hvad er vækst nok for Socialdemokratiet?